Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
20. február 2002
K materiálu č. 1200/2002
K bodu č. 9.

     

S T A N O V I S K O

k návrhu nariadenia vlády SR o minimálnych požiadavkách na bezpečnosť a ochranu zdravia zamestnancov pri banskej činnosti a pri dobývaní ložísk nevyhradených nerastov    

                                                                               I
Návrh nariadenia vlády SR o minimálnych požiadavkách na bezpečnosť a ochranu zdravia zamestnancov pri banskej činnosti a pri dobývaní ložísk nevyhradených nerastov predkladá na rokovanie Legislatívnej rady vlády SR minister hospodárstva SR na základe Plánu legislatívnych úloh vlády SR na rok 2001. 
                                                                      II
Účelom predkladaného návrhu nariadenia vlády je úprava minimálnych požiadaviek na bezpečnosť a ochranu zdravia zamestnancov pri banskej činnosti a pri dobývaní ložísk nevyhradených nerastov a implementácia smernice Rady  92/104/EHS z 3. decembra 1992 o minimálnych požiadavkách na zvyšovanie bezpečnosti a ochranu zdravia pracovníkov pri povrchovej a hlbinnej ťažbe nerastov a smernice Rady 92/91/EHS z 3. novembra 1992 o minimálnych požiadavkách na zvyšovanie bezpečnosti a ochranu zdravia pracovníkov v odvetviach vrtnej ťažby nerastov.
                                                                      III                                                       
V primárnom práve je problematika návrhu nariadenia vlády upravená v čl. 137 Zmluvy o založení Európskych spoločenstiev v jej amsterdamskom znení, prostredníctvom ktorého Spoločenstvo podporuje a dopĺňa činnosť členských štátov v oblastiach, ktoré sa týkajú zlepšenia najmä pracovného prostredia na ochranu zdravia a bezpečnosti pracovníkov, pracovných podmienok a informovanosti pracovníkov a porád s pracovníkmi a súčasne umožňuje Rade smernicami stanoviť minimálne požiadavky s prihliadnutím na podmienky a technické pravidlá existujúce v členských štátoch. Avšak problematika návrhu nariadenia vlády je upravená i v Európskej sociálnej charte z r. 1961, II. časť, čl. 3, v ktorom je zakotvené právo na bezpečné a zdravé pracovné podmienky a čl. 11, v ktorom je zakotvené právo na ochranu zdravia, ako aj v Charte základných sociálnych práv pracovníkov Spoločenstva z r. 1989.  
V sekundárnom práve je problematika návrhu nariadenia predmetom úpravy tzv. rámcovej smernice Rady 89/391/EHS o zavedení opatrení na zdokonalenie bezpečnosti a ochranu zdravia zamestnancov na pracovisku a smernice 92/104/EHS z 3. decembra 1992 o minimálnych požiadavkách na zvyšovanie bezpečnosti a ochranu zdravia pracovníkov pri povrchovej a hlbinnej ťažbe nerastov a smernice Rady 92/91/EHS z 3. novembra 1992 o minimálnych požiadavkách na zvyšovanie bezpečnosti a ochranu zdravia pracovníkov v odvetviach vrtnej ťažby nerastov, vydaných  na základe čl. 16 ods. 1 tzv. rámcovej smernice.
                                                                      IV                                            
 Problematika ochrany pracovníkov na pracovisku je prioritou aproximácie práva podľa čl. 70 Európskej dohody o pridružení, prílohy tzv. Bielej knihy, 4. kapitola – Sociálne záležitosti, III. časť – Bezpečnosť a ochrana zdravia pri práci, aktualizovaného znenia NPAA, Partnerstva pre vstup  a screeningu – 13. kapitola, časť 13.11 – Bezpečnosť a ochrana zdravia pri práci.
                                                                        V
Všeobecná časť dôvodovej správy obsahuje doložku zlučiteľnosti podľa čl. 20 ods. 2 písm. e) Legislatívnych pravidiel vlády SR (ďalej len „legislatívne pravidlá vlády“). Doložka zlučiteľnosti obsahuje formálne i obsahové náležitosti obligatórne požadované novým znením prílohy č. 1 legislatívnych pravidiel vlády. Návrh nariadenia vlády obsahuje i tabuľky zhody podľa čl. 20 ods. 2 písm. f), nakoľko problematika návrhu nariadenia vlády je predmetom úpravy smernice 92/104/EHS a smernice 92/91/EHS. Tabuľky zhody taktiež obsahujú formálne i obsahové náležitosti obligatórne požadované prílohou č. 1a k legislatívnym pravidlám vlády. Návrh nariadenia vlády obsahuje i prílohu rozdelenú na 4 časti (A, B, C, D) v ktorej sú transponované ustanovenia príloh obidvoch smerníc. Transpozícia príloh smerníc do návrhu nariadenia vlády bola potrebná vzhľadom na ich obsahovú hodnotu. Návrh nariadenia vlády obsahuje i prílohu k aproximačnému nariadeniu vlády požadovanú podľa § 3, ods. 4 zákona č. 19/2002 Z. z., ktorým sa ustanovujú podmienky vydávania aproximačných nariadení vlády SR.
                                                                      VI
Pripomienky sekcie Inštitút pre aproximáciu práva ÚV SR k paragrafovému zneniu návrhu nariadenia vlády predkladateľ akceptoval ich zapracovaním do návrhu nariadenia vlády.
Pripomienky sekcie Inštitút pre aproximáciu práva ÚV SR k tabuľkám zhody predkladateľ akceptoval odstránením neúplností a nesprávností v predložených tabuľkách zhody.
Pripomienky sekcie Inštitút pre aproximáciu práva ÚV SR vypracovať doložku zlučiteľnosti podľa nového znenia prílohy č. 1 legislatívnych pravidiel vlády, ako aj vypracovať prílohu k aproximačnému nariadeniu vlády požadovanú podľa § 3, ods. 4 zákona č. 19/2002 Z. z., ktorým sa ustanovujú podmienky vydávania aproximačných nariadení vlády SR predkladateľ akceptoval ich vypracovaním. Na základe uvedeného, sekcia Inštitút  pre aproximáciu práva ÚV SR neuplatňuje k návrhu nariadenia vlády ďalšie pripomienky a odporúča prerokovať návrh nariadenia vlády vo vláde SR.  

Bratislava | 18.02.2002
Vypracoval: | Mgr. Lenka Hmírová
Tel.: | 57295607

JUDr. Mária Krošlákovágenerálna riaditeľka